Gru-ontdekking tydens soektog na vermiste manLede van die polisie se soek-en-reddingseenheid besig in die dam. Foto: SAPD Die polisie in Limpopo het ŉ geregtelike doodsondersoek begin nadat twee bene van ŉ mens Vrydag gevind is waar dit in die Nandoni-dam by Thohoyandou dryf. Die bene is gevind tydens ŉ soektog deur die polisie se soek-en-reddingseenheid nadat ŉ inwoner van die Hamagidi-nedersetting verlede Saterdag as vermis aangemeld is. Kol. Moatshe Ngoepe, woordvoerder van die polisie, sê Uvhona Sikhwari is as vermis aangemeld en ŉ soektog is in die gebied rondom die nedersetting begin. Sikhwari se motor is kort daarna verlate langs die Nandoni-dam aangetref. Die sleutels was steeds in die motor se aansitter en Sikhwari se persoonlike besittings was binne die voertuig. Ngoepe sê ŉ forensiese ondersoek sal bepaal of die ledemate wat in die dam gevind is aan Sikhwari behoort. Intussen gaan die soektog na die vermiste man steeds voort. Die oorsaak van die oorledene se dood is nie tans bekend nie.